በቆሼ  አደጋ ምክንያት ጉዳት ለደረሰባቸው ሰዎች የሚደረገው ድጋፍ ተጠናክሮ ይቀጥላል- ጽህፈት ቤቱ
ባለፈው  ሳምንት በቆሼ አካባቢ የቆሻሻ  መደርመስ ምክንያት ጉዳት ለደረሰባቸው ሰዎችና ቤተሰቦች  የሚሠጠው   ድጋፍ   ተጠናክሮ  እንደሚቀጥል የመንግሥት ኮሚኒኬሽን ጉዳዮች ጽህፈት ቤት ገለጸ ።የጽህፈት ቤቱ ኃላፊ ሚንስትር ዶክተር ነገሪ ሌጮ በዛሬው ዕለት በሠጡት መግለጫ እንደገለጹት በቆሼ አካባቢ በደረሰው አደጋ ለተጎዱት ሰዎችና ቤተሰቦቻቸው የተሰማቸው ጥልቅ ሃዘን ገልጸዋል ።በድንገተኛ አደጋው ተጎጂ ለሆኑ የህብረተሰብ ክፍሎች የተለያዩ አገር ወዳድ ወገኖች ድጋፋቸውን እያደረጉ ይገኛል ያሉት ኃላፊ ሚንስትሩ እስካሁን ድረስ ባለሃብቶችና ድርጅቶች የሠጡት ድጋፍ 55 ሚሊዮን ብር ደርሷል ።መንግሥት  ለአደጋው ተጎጂዎች በጊዚያዊ መጠለያ  እንዲቆዩ የማድረግ ሥራዎችን እያካሄደ  መሆኑን የጠቆሙት ኃላፊ ሚንስትሩ ለወደፊቱ በዘላቂነት እስኪቋቋሙ ድረስ አስፈላጊው መሠረታዊ  ድጋፍ የማቅረብ ሥራዎች ተጠናክረው ይቀጥላሉ ብለዋል ።በአሁኑ ወቅት የቤተሰቦቻቸውን ህይወት ላጡ ወገኖች በአንያንዳንዱ ሰው 10ሺ ብር በመመደብ የቀብር ሥነ ሥርዓታቸው እንዲፈጸም እየተደረገ ነው ያሉት ኃላፊ ሚኒስትሩ  ቤተሰቦቻቸው ክፍለ ሃገር ለሚገኙ ሟቾች ደግሞ 15ሺ ብር በመመደብ የቀብር ሥነሥርዓታቸው እንዲካሄድ እየተደረገ መሆኑን አያይዘው ገልጸዋል ።የቆሼ አካባቢ ጉዳት የደረሰባቸውን ወገኖችን መልሶ ለማቋቋም ከአዲስ አበባ አስተዳደር፣ ከግል ተቃማትና ከፌደራል መንግሥት የተውጣጣ ኮሚቴ ተቋቁሞ እንቅስቃሴዎች ማድረግ ተጀምሯል ብለዋል ኃላፊ ሚንስትሩ ።በጋምቤላ አካባቢ ከሳምንት በፊት የሙርሌ ታጣቂዎች ያደረሱትን ጥቃት በተመለከተ  መንግሥት  ከደቡብ ሱዳን መንግሥት ጋር በጋራ በመሆን በተወሰዱ እርምጃዎች የታገቱ ስድስት  ህጻናትና 180 የተወሰዱ እንስሳትን ማስመለስ መቻሉን  ኃላፊ ሚንስትሩ ተናግረዋል ።